Dit is weer daardie tyd van die jaar… In elke winkelsentrum pryk Kersversierings en speel 'Little Drummer Boy' oor die luidsprekers. Wanneer jy die som in jou kop maak, kom jy met 'n skok agter: Daar is minder as 40 dae voor Kersdag oor! Vir die georganiseerdes onder ons is hierdie nie 'n skok of verrassing nie (hulle het al in Junie hulle vrugtekoek gebak, en koop deur die loop van die jaar gepaste en unieke geskenke vir almal), maar vir die meeste van ons begin die groot geskarrel nou. "Kan ek weer vir ouma net handeroom en seep gee?" "My man moet maar tevrede wees met die bottel wyn." "Ek is seker my suster het gesê sy kort nuwe vadoeke." Om te verseker dat jy nie in een van dié Kersgeskenk-slaggate trap nie, het Petronell Vorster namens Afrikaans.com ondersoek gaan instel oor watter Afrikaanse Kersgeskenke jy die Kersfees in jou geliefdes se Kerskous kan sit.
Afrikaanssprekendes is alombekend vir ons sin vir humor en die vermoë om vir onsself te lag. Iets waarop Afrikaanse klerevervaardigers baie goed kapitaliseer! 'n Paar jaar gelede was die enigste plekke waar jy Afrikaanse klere kon aanskaf by kunstefeeste, maar deesdae is jou volgende gunstelingkledingstuk slegs 'n paar drukke van jou muis weg. Daar is hope aanlynwinkels waar jy enige iets van 'n Afrikaanse T-hemp tot Afrikaanse onderbroeke (ja, jy het reg gelees) kan aanskaf.
De Afrikander handelshuis. De Afrikander handelshuis het 'n hele reeks hemde, vellies en ander bekomstighede vir mans en vrouens beskikbaar.
Deesdae hoe jy nie meer net tevrede te wees met Engelse huisraad nie. Beddegoed, koffiebekers, tafeldoeke, servette, strooikussings, breekgoed… Noem dit en jy kry dit in Afrikaans. Drentel bietjie deur bekende kettingwinkels en jy sal verbaas wees oor die hoeveelheid Afrikaanse huisware wat beskikbaar is. Daar is egter 'n magdom aanlyn winkels waar jy ook kan rondsnuffel. Baie van hierdie aanlyn platforms het ook die opsie beskikbaar waar jy jou idee kan verpersoonlik (jy kan byvoorbeeld self kies wat jy op die snybord of skinkbord wil laat graveer). Probeer gerus:
Onthou ook om jou plaaslike boeremarkies of kersmarkte te besoek. Nie net ondersteun jy só plaaslike kunstenaars en kunsvlyters nie, jy mag dalk op iets afkom wat jy nêrens anders gaan kry nie! Kyk uit vir: Gehekelde speelgoed en komberse, lappieskomberse, juwele, kunswerke en fotorame. As jy weet jou geliefde het een of ander versameling (my ma versamel antieke melkbekertjies en my skoonma vetplante) is hierdie die perfekte plek om daarvoor te snuffel.
Nee, jy hoef nie meer CD's of DVD's te koop wat net lê en stof vergaar nie! Een van 2018 se gewildste Kersgeskenkidees is 'n subskripsie vir Showmax! Met Showmax kan enige iemand, op enige plek in die wêreld toegang hê tot die Afrikaanse reekse en films sonder dat hulle die volledige DSTV-pakket hoef te betaal.
As jou familie sulke ywerige lesers soos myne is, maak dit Kersgeskenke maklik! Ek kan vir enige van my familielede 'n boek koop en hulle sal verheug wees. 2018 stel ook nie teleur wanneer dit by nuwe vrystellings kom nie. Hier is 'n paar opsies wat jy kan oorweeg.
Prooi – Deon Meyer.
Aankoms en vertrek – Pat Stamatelos
Wegkomkans – Marita van der Vyfer
Gert en Joey – Nuwe lig op 'n raaisel van dertig jaar – Pieter van Zyl
Weerklink van 'n wanklank – Memoires Van Toe En Nou – Pieter-Dirk Uys
Oor Grense – 'n Lewe in die media in 'n tyd van verandering – Ton Vosloo
Die Opkoms En Ondergang Van Die NG Kerk – Jean Oosthuizen
Wit Terroriste – Afrikaner Saboteurs in die Ossewabrandwagjare – Albert Blake
Armand Kook Kaal – 'n Banting- en Keto-kookboek – Armand Aucamp.
Resepte – SuzelleDIY
Vuurwarm – Jan Braai
Landbou Boerekos – Van die plaas na die tafel – Arina du Plessis
Weg! Kuier om die kole – 'n Keur van Weg se Lekkerste braairesepte! – Aletta Lintvelt.
Jy kan ook op Takealot boeke bestel, maak gerus gebruik van hulle Swart Vrydag-besparings op Vrydag 23 November om spotgoedkoop Kersgeskenke aan te koop.